钦定古今图书集成/明伦汇编/氏族典/第211卷 > 《廖用贤尚友录》 > 毛澄
## 钦定古今图书集成/明伦汇编/氏族典/第211卷 > 《廖用贤尚友录》 > 毛澄

按《明外史毛澄传》：“澄字宪清，昆山人。举弘治六年进
士第一，授翰林修撰。预修《会典》成，进右谕德，直讲东
宫。武宗立，进左庶子，直经筵，以母忧归。正德四年，刘
瑾摘《会典》小疵，贬诸纂修者秩，以澄为侍讲。服阕，进
侍讲学士，再进学士，掌院事。历礼部左、右侍郎。十二
年，拜尚书。其年七月，帝始出巡幸，澄偕诸大臣疏谏。”
会御史张钦闭居庸关不得出，帝乃还。帝甫还，旋出
居庸，幸宣府、大同，历山西至榆林。澄屡疏驰谏。世宗
践阼，议献王主祀及尊称。澄谋于内阁，加称兴王为
帝，妃为后，而以皇太后懿旨行之。帝迫于众议，乃以
十月二日谕廷臣以慈寿皇太后旨，加兴王号曰“兴
献帝”，妃曰“兴国太后”，皇妃邵氏亦尊为皇太后。十二
月十日复传谕加称皇帝。澄抗疏力争。帝意未回，澄
执奏不已。明年，嘉靖改元，正月，清宁宫后三小宫灾，
澄复以为言。会朝臣亦多谏者，事迄获止。澄端亮有
学行，论事侃侃不挠。帝欲推崇所生，尝遣中官谕意，
至长跪稽首。澄骇愕，急扶之起。其人曰：“上意也，必祈
公易议。”澄奋然曰：“老臣悖耄，不能隳典礼；独有一去，
不与议已耳！”抗疏引疾，至五、六上乃许之，舟至兴济
而卒。先是，论定策功，加澄太子太傅，荫锦衣世指挥
同知；力辞不受。赠少傅，谥“文简。”